
	На основу члана 32. Закона о локалној самоуправи ("Сл.гласник РС", бр. 129/2007, 83/2014 – др.закон, 101/2016 – др.закон, 47/2018 и 111/2021 – др.закон), члана 22. став 6. Закона о трговини ("Сл.гласник РС", бр. 52/2019), чланова 2, 3. и 4. Закона о комуналним делатностима  ("Сл.гласник РС", бр. 88/2011, 104/2016, 95/2018 и 94/2024) и члана 40.ст.1. тачка 45. Статута општине Медвеђа („Службени гласник града Лесковца“ бр.9/2019), 
Скупштина општине Медвеђа на 21. седници одржаној 29.јуна 2026. године, доноси 


О Д Л У К У   О   П И Ј А Ц А М А 

I ОПШТЕ ОДРЕДБЕ

Члан 1
Овом одлуком уређују се услови и начин обављања комуналне делатности управљања пијацама  на територији општине Медвеђа, као и уређење, опремање и одржавање пијаце, начин издавања пијачног простора, радно време и друга питања од значаја за рад пијаце.
Управљање пијацама подразумва комунално опремање, одржавање и уређење простора намењених обављању пијачне делатности и објеката на пијацама (пијачног пословног простора, укључујући и киоске, тезге и остала пијачна продајна места на отвореном простору), давање у закуп продајних простора на пијацама (пословни простори, тезге, боксови, расхладне витрине, расхладне коморе, обележена продајна места), организација делатности на затвореним и отвореним просторима који су намењени за обављање промета пољопривредно прехрамбених и других производа и пружање пратећих услуга, давање у закуп продајних простора на пијацама под условима прописаних законом којим се уређује обављање комуналних делатности и другим прописима, као и вођење евиденције о корисницима комуналних услуга. 

Члан 2
	Пијаца у смислу ове Одлуке је простор одређен планским актом општине Медвеђа, који је намењен и комунално опремљен за промет пољопривредно - прехрамбених и других производа на мало и вршење услуга у промету робе, чије се одржавање, опремање и коришћење врши у складу са овом Одлуком. 
Под пијацом, у смислу ове Одлуке, сматра се и други одређен простор, намењен, уређен и комунално опремљен за промет робе и пружање пијачних услуга, до привођења тог простора намени предвиђеној урбанистичким планом.
	Пијачни простори из става 2. овог члана утврђују се посебним актима Општинског већа.
Пијаца из става 1. и 2. овог члана може бити: зелена, робна и сточна.





II ОДРЖАВАЊЕ И УПРАВЉАЊЕ ПИЈАЦАМА

Члан 3
Делатност управљања и одржавања пијаца, као и пружања услуга на пијацама из члана 1. ове Одлуке обавља Јавно комунално предузеће „Обнова“, Медвеђа (у даљем тексту: Предузеће).
Вршилац комуналне делатности је дужан да испуњава услове у погледу минималне стручне оспособљености кадрова и минималног техничког капацитета потребних за обављање комуналне делатности управљања пијацама прописане Уредбе о начину и условима за отпочињање обављања комуналних делатности. 
Подносилац захтева за проверу испуњености услова за отпочињање обављања комуналне делатности управљање пијацама мора да има минималну стручну оспособљеност кадрова по површини пијаце, и то:

	Ред. број 
	Стручна оспособљеност кадрова 
	Површина пијаца по m2 

	
	
	до 2.000 m2 
	од 2.000 m2
до 5.000 m2 
	преко
5.000 m2 

	1. 
	Високо образовање одговарајуће струке 
	0 
	1 
	1 

	2. 
	Средње образовање у трогодишњем или четворогодишњем трајању 
	2 
	3 
	5 

	3. 
	Основно образовање 
	2 
	3 
	5 


Под одговарајућом струком за запослена лица са високим образовањем у смислу обављања послова комуналне делатности управљање пијацама подразумева се стечено високо образовање на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету, из техничке, природне или друштвене научне области, односно стечено високо образовање првог степена студија у обиму од најмање 180 ЕСПБ бодова, односно на основним студијама у трајању до 3 године из техничке, природне или друштвене научне области.
[bookmark: clan_14b]Подносилац захтева за проверу испуњености услова за отпочињање обављања комуналне делатности управљање пијацама мора да има минимални технички капацитет по површини пијаце, и то:

	Ред.број 
	Технички капацитет 
	Површина пијаца по m2 

	
	
	до 2.000 m2 
	од 2000 m2
до 5.000 m2 
	преко
5.000 m2 

	1. 
	Рачунар
	1 
	1 
	1 

	2. 
	Фискална каса
	1 
	1 
	1 

	3. 
	Контролна вага 
	1 
	1 
	1 

	4. 
	Контејнер
	2 
	4 
	6 

	5. 
	Возило за сакупљање и одвоз отпада 
	1 
	1 
	1 



Члан 4
	Корисник пијачних услуга, у смислу ове одлуке, јесте правно или физичко лице, односно предузетник који користи пијачни простор, пијачне објекте и опрему и за те услуге плаћа накнаду. 
Члан 5
	Предузеће прописује Пијачни ред за пијаце које одржава. 
Пијачним редом прописују се права и обавезе учесника у промету на пијаци, начин и услови коришћења објеката, опреме, уређаја и сл. 
На Пијачни ред из става 1. овог члана сагласност даје Општинско веће општине Медвеђа.
Члан 6
	Предузеће је дужно да Пијачни ред истакне на огласној табли пијаце или да на други примерен начин упозна кориснике пијачних услуга о истом.
Корисницу су дужни да се придржавају прописаног Пијачног реда.

Члан  7
	О Пијачном реду се старају овлашћени радници Предузећа које одржава пијацу. 
Овлашћени радник из става 1. овог члана ће упозорити корисника пијачног простора, објекта, опреме, односно грађанина на обавезу поштовања пијачног реда и по потреби обавестити комуналну инспекцију или полицију ради предузимања мера из њихове надлежности.

Члан 8
	Радно време пијаце прописује Предузеће. 
Предузеће мора на видном месту истакнути радно време пијаце.

III ОПРЕМАЊЕ ПИЈАЦА

Члан 9
	Пијаца има одговарајућу комуналну инфраструктуру и простор на коме се постављају и распоређују пијачни објекти и опрема. 
Пијачни простор мора бити ограђен, уређен и поплочан чврстим материјалом који се лако чисти и пере.


Члан 10
	Пијаца има одговарајуће прилазе продајним објектима ради снабдевања робом, опрему потребну за промет робе и услуга, као и просторије за управу пијаце, односно овлашћеног радника Предузећа. 
Предузеће је дужно да на пијацама обезбеди санитарно-хигијенске услове за изградњу и уређење пијаце, снабдевање хигијенски исправном водом, одвод отпадних вода, уклањање чврстог отпада и потребан број тоалетних просторија.

Члан 11
	Пијачне објекте поставља и уклања Предузеће које одржава пијацу.
Предузеће је дужно да пијацу опреми потребним бројем и врстом пијачних објеката у зависности од врсте пијаце. 
Предузеће је дужно да пијачне објекте постави тако да обезбеди функционалност и естетски изглед пијаце и омогући купцима несметану куповину. 
Пијачни објекти на зеленој пијаци се морају распоредити тако да се обезбеди одвојен простор за продају пољопривредно-прехрамбених производа и непрехрамбених производа.
	Изузетно од одредбе става 1, пијачни објекат може поставити и други власник објекта, уз претходно прибављену сагласност Предузећа које одржава пијацу.
	Пијачни објекат постављен без сагласности Предузећа, власник је дужан да уклони по налогу Предузећа, односно комуналног инспектора.
 
Члан 12
	Пијачни објекти-тезге морају бити хигијенске и нумерисане.	

Члан 13
Пијачни објекат у коме се врши продаја мора да испуњава минималне хигијенско-техничке услове прописане за продају одређене врсте производа и мора бити у исправном стању. 
Пијачни објекат који не испуњава услове из става 1. овог члана, Предузеће, је дужно да поправи или уклони.

IV КОРИШЋЕЊЕ ПИЈАЧНОГ ПРОСТОРА, ОПРЕМЕ И ОБЈЕКАТА

Члан 14
	Предузеће даје на коришћење пијачне објекте, опрему и простор правном или физичком лицу, односно предузетнику у складу са законом и овом Одлуком.
	Начин и услови коришћења пијачних објеката, опреме и простора из става 1. овог члана ближе се утврђују посебним актима Предузећа.


Члан 15
	За коришћење пијачног простора и објекта корисник плаћа накнаду Предузећу. 
Висину накнаде одређује Предузеће посебним актом, на који сагласност даје Општинско веће општине Медвеђа. 
Тарифу пијачних накнада Предузеће је дужно да истакне на видном месту на пијаци. 
Пијачна накнада се плаћа уз издавање признанице, односно фискалног рачуна, на наплаћени износ. 
Ако корисник услуге на захтев овлашћеног радника Предузећа не плати предвиђену накнаду, ускратиће му се право коришћења пијачног простора, објеката и опреме.

Члан 16
Корисник објекта је дужан да: 
1. на видном месту истакне пословно име (фирму) под којим послује у складу са законом, уколико се ради о правном лицу, предузетнику или регистрованом газдинству, 
2. објекат користи за промет пољопривредних и других производа у оквиру радног времена пијаце, 
3. одржава објекат у исправном стању, 
4. на роби истакне малопродајну цену на видном месту и да по тој цени продаје робу, 
5. дужан је да робу тачно мери, а на захтев купца изврши контролу мерења на јавном кантару, 
6. за све време обављања делатности одржава и чисти простор који користи, као и да по завршетку продаје, почисти пијачни простор који користи и отпад смести у одговарајуће посуде. 
Ако корисник објекта не поступи или поступи супротно одредби из става 1. овог члана, Предузеће може истом ускратити даље коришћење пијачног простора односно објекта.

1. Зелена пијаца

Члан 17
	На зеленој пијаци (у оквиру ње и на млечној пијаци), на отвореним пијачним тезгама и другим објектима обавља се промет на мало:
1. пољопривредно-прехрамбених производа (свежег и сушеног воћа, поврћа, шумских плодова, печурки, млека и млечних производа, меда и пчелињих производа, јаја, заклане живине и других животних намирница), 
2. цвећа, украсног и лековитог биља и садног материјала, 
3. непрехрамбених производа занатских радњи и домаће радиности, ако је за ту врсту производа уређен посебан простор на зеленој пијаци у складу са прописима о уређењу пијаце. 
Продаја производа из става 1. тачке 2. и 3. овог члана се обавља одвојено од пољопривредно - прехрамбених производа, на посебно уређеном простору зелене пијаце. 
Забрањено је вршити продају производа из става 1. овог члана ван простора предвиђених за ту врсту робе. 
Изузето од става 3. овог члана, дозвољена је продаја пољопривредних производа (паприка, купус, лубеница, диња и сл.) и садног материјала, на посебно обележеном простору поред пијаце и то искључиво за продају са возила. 

Члан 18
	Заклана живина, млеко и млечни производи, коре, тестенине и други производи од теста се продају на зеленој пијаци само на просторима намењеним за продају тих производа. 
Пољопривредни произвођачи могу да продају заклану живину, под условом да продају сопствене производе и да је надлежни орган утврдио исправност истих.

2. Робна пијаца

Члан 19
	На робној пијаци се обавља промет на мало непрехрамбених производа и то: 
1) текстила, 
2) одеће, 
3) обуће, 
4) финалних производа за личну употребу и употребу у домаћинству од порцелана, стакла, керамике, коже, текстила, гуме и пластике, 
5) металне и електротехничке робе за чији промет и употребу није прописано обезбеђење гарантног листа и техничког упутства, 
6) спортске опреме, 
7) хемијских производа и то: сапуна, детерџената, препарата за чишћење и полирање и 
8) козметичких и тоалетних препарата. 

3. Сточна пијаца

Члан 20
	На сточној пијаци се обавља промет живе стоке, живине и кућних љубимаца. 
Сточна пијаца мора бити ограђена, са обезбеђеном водом, септичком јамом или колектором за прикупљање отпадних вода, простором за утовар и истовар стоке  и сточном вагом.
На сточној пијаци је забрањен промет меса и месних прерађевина.

V ВАШАРИ И МАНИФЕСТАЦИЈЕ

Члан 21
	Вашари, сајмови и манифестације се обављају на местима која су предвиђена планским актом или одлуком надлежних органа општине Медвеђа, на начин и у време које одреди надлежни орган општине Медвеђа.

 


VI УСЛОВИ ПРОМЕТА НА ПИЈАЦАМА

Члан 22
	Предузеће које управља пијацама је дужно да обезбеди опште минималне санитарне и техничке услове на пијаци, а нарочито да: 
1. обезбеди да пијачни простор буде обележен на уобичајен начин, 
2. пијачни плато има подлогу од одговарајућег материјала који одговара одрђеној врсти пијаца у погледу чишћења, прања, дезинфекције и сакупљања отпада, 
3. буде постављен довољан број тезги или других сличних објеката, 
4. тезге и други продајни објекти и места за продају буду правилно поређани, тако да се обезбеди несметано кретање корисника пијачних услуга у пијаци, те да тезге и други продајни објекти и места буду нумерисани, 
5. пијаце буду прикључене на мрежу водовода и канализације, односно обезбеди довољну количину исправне воде за пиће, прање пијаца, објеката и уређаја на пијацама, за прање и освежавање пољопривредних производа који се продају на пијаци, те обезбеди одвођење отпадних вода у канализацију или септичку јаму, 
6. очисти, опере и уреди пијачни простор по истеку радног времена пијаце,  
7. постави довољан број посуда за отпад, 
8. да обезбеди јавни кантар за проверу мере купљене робе, 
9. обезбеди санитарни чвор на пијаци, исти одржава у исправном и чистом стању, 
10.по завршетку радног времена пијаце очисти и дезинфикује санитарне објекте, посуде за отпад и простор за држање посуде за отпад. 

Члан 23
	Продавци пољопривредно - прехрамбених производа на пијаци дужни су да: 
1. заштите производе од загађивања и квара, 
2. очисте пијачни простор који користе по завршетку радног времена пијаце, 
3. уредно и благовремено плаћају пијачне дажбине. 

Члан 24
	На пијацама је забрањено: 
1. одлагање отпадака, покварене робе, амбалаже и другог смећа ван судова постављених за скупљање смећа, 
2. точење и конзумирање алкохолног пића, 
3. прање продајног простора и опреме водом која није употребљива за пиће као и освежавање (прскање) таквом водом пољопривредно-прехрамбених производа,
4. излагање производа на земљи, осим садница, цвећа и живе стоке,
5. додиривање намирница које се употребљавају за исхрану у непрерађеном стању, 
6. загађивање пијачног простора на било који начин, 
7. ложење ватре на отвореном пијачном простору, 
8. држање амбалаже испред и око продајних места, 
9. седење и спавање на тезгама и другим објектима за излагање производа, 
10. уношење и продаја робе ван радног времена пијаце и задржавање на пијаци без потребе ван радног времена, 
11. уношење и продаја робе чији промет није дозвољен посебним прописима,
12. излагање и продаја млека и млечних производа ван за то одређених места на пијаци;
13. клање стоке или живине и продаја стоке ван сточне пијаце;
14. увођење паса и других животиња које нису одређене за промет животињама на пијачни простор, 
15. прескакање пијачне ограде или оштећење исте, 
16. неовлашћено постављање и распоређивање објекта у пијачном простору;
17. кретање и паркирање возила по пијачном простору без посебног одобрења Комуналног предузећа;
18. вршење сваке друге радње којом се нарушава ред и чистоћа на пијаци. 

Члан 25
	Забрањена је продаја прехрамбених, пољопривредних и других производа ван пијаначног простора и супротно одредбама ове одлуке.

VII НАЧИН ОБЕЗБЕЂИВАЊА КОНТИНУИТЕТА ОБАВЉАЊА КОМУНАЛНЕ ДЕЛАТНОСТИ УПРАВЉАЊА ПИЈАЦАМА

Члан 26 
Вршилац комуналне делатности је дужан да свој рад и пословање организује тако да кроз реализацију програма трајно и несметано обавља комуналну делатност управљања пијацама и у складу са одредбама ове одлуке обезбеди прописан обим, врсту и квалитет услуге. 
Члан 27
[bookmark: clan_12]Ако услед више силе или других разлога који се нису могли предвидети, односно спречити дође до поремећаја или прекида у обављању комуналне делатности управљања пијацама, Вршилац комуналне делатности мора без одлагања предузети мере на отклањању узрока поремећаја, односно прекида. 
Мере које Вршилац комуналне делатности предузима  у случају из става 1. овог члана: 
1) радно ангажовање запослених на отклањању узрока поремећаја, односно прекида у обављању комуналне делатности, као и евентуално ангажовање трећих лица у обезбеђивању услова за вршење комуналне делатности; 
2) хитне поправке и замена инсталација и уређаја којима се обезбеђује вршење комуналне делатности, односно заштита комуналних објеката, уређаја и инсталација од даљих хаварија; 
3) предузима и друге мере прописане од стране органа општине Медвеђа.


[bookmark: str_7]VIII НАЧИН ПОСТУПАЊА И ОВЛАШЋЕЊА ОРГАНА ОПШТИНЕ У СЛУЧАЈУ ПРЕКИДА ОБАВЉАЊА КОМУНАЛНЕ ДЕЛАТНОСТИ УПРАВЉАЊА ПИЈАЦАМА
[bookmark: clan_13]Вршилац комуналне делатности  је дужан да у случају прекида у обављању комуналне делатности управљања пијацама насталог у случају непредвиђених околности (хаварија, елементарне непогоде и др.) или штрајка, као и кад услед више силе дође до поремећаја, односно смањеног обима у вршењу делатности, о томе обавести Одсек за инспекцијске послове Општинске управе општине Медвеђа. 
[bookmark: clan_27]Члан 28 
Када надлежни орган Општинске управе прими обавештење о прекиду, односно поремећају у обављању комуналне делатности управљања пијацама, дужан је да без одлагања: 
1) одреди ред првенства у пружању услуга код којих би, услед прекида, настала велика, односно ненадокнадива штета; 
2) нареди мере заштите комуналних објеката, опреме, инвентара и др. који су угрожени; 
3) предузме мере за отклањање насталих последица и друге потребне мере за обављање комуналне делатности; 
4) утврди разлоге и евентуалну одговорност за поремећај, односно прекид у обављању комуналне делатности као и одговорност за накнаду учињене штете; 
5) ангажује друго предузеће или предузетника за обављање послова до отклањања поремећаја, а на терет предузећа. 
[bookmark: clan_28]Члан 29 
У случају прекида у обављању комуналне делатности услед штрајка, Вршилац комуналне делатности  је обавезан да обезбеди минимум процеса рада у складу са актом оснивача. 
Кад такав акт није донет могу се предузети посебне мере утврђене Законом о комуналним делатностима ако би услед тога могла да настане непосредна опасност или изузетно тешке последице за безбедност људи и имовине или других неопходних услова за живот и рад грађана и других субјеката на одређеном подручју. 

[bookmark: str_5]IX ИЗЈАШЊАВАЊЕ КОРИСНИКА 
[bookmark: clan_29]Члан 30 
Вршилац комуналне делатности је дужан да једном годишње спроведе поступак изјашњавања корисника комуналних услуга о квалитету пружања комуналних услуга из ове одлуке у трајању од најмање 30 дана.
    Изјашњавање се организује електронским путем или на други погодан начин.
    	Позив за изјашњавање објављује се на званичној интернет страници Општине Медвеђа и Вршиоца комуналних делатности, а доставља се средствима јавног информисања ради саопштења.
Вршилац комуналне делатности је дужан да у року од 15 дана од дана завршетка изјашњавања из става 1. овог члана достави надлежној организационој јединици извештај о резултатима изјашњавања корисника о квалитету пружених комуналних услуга.
    	Уколико су резултати изјашњавања корисника комуналних услуга такви да већина корисника није задовољна пруженом комуналном услугом, надлежна организациона јединица сачињава анализу и нацрт акта са мерама за отклањање недостатака наведених у изјашњавању корисника и доставља их Општинском већу са извештајем о резултатима изјашњавања корисника о квалитету пружених комуналних услуга.
        	Општинско веће након разматрања анализе и предложених мера из става 5. овог члана доноси акт којим налаже Вршиоцу комуналне делатности да отклони недостатке који су наведени у изјашњавању корисника у року који не може бити дужи од 90 дана.
         	Уколико Вршилац комуналне делатности не поступи у погледу отклањања недостатака наведених у акту Општинског већа,  Скупштина општине може поверити обављање ове комуналне делатности другом вршиоцу комуналних делатности, који испуњава услове прописане Уредбом  о начину и условима за отпочињање обављања комуналних делатности.
X НАДЗОР

Члан 31
Инспекцијски надзор над спровођењем ове Одлуке врши Одсек за инспекцијске послове Општинске управе општине Медвеђа. 
Инспекцијски надзор над спровођењем одредаба ове одлуке, врши комунални инспектор.

XI КАЗНЕНЕ ОДРЕДБЕ

Члан 32
Новчаном казном од 100.000,00 динара у прекршајном поступку казниће се за прекршај Предузеће ако: 
1. не пропише пијачни ред за пијацу коју одржава (члан 5. ст. 1.) 
2. не истакне на огласној табли Пијачни ред или на други примерен начин не упозна учеснике у промету на пијаци са Пијачним редом (члан 6.) 
3. не пропише и истакне радно време пијаце (члан 8.) 
4. не обезбеди санитарно-хигијенске услове за изградњу и уређење пијаце, односно поступа супротно члану 10. став 2, 
5. пијачне објекте постави тако да ометају функционалност и естетски изглед пијаце и омета купцима несметану куповину (члан 11. став 2) 
6. не поправи нити уклони пијачни објект који не испуњава минималне хигијенско - техничке услове прописане за продају одређене врсте производа (члан 13. став 2) 
7. ако не одреди висину накнаде (пијачне таксе) за коришћење пијачног простора и објекта (члан 15. став 2.) 
8. не истакне на видном месту на пијаци висину накнаде (пијачне таксе) (члан 15. став 3.) 
9. ако не изда прописану признаницу за наплату пијачне таксе (члан 15. став 4.) 
10. уколико не обезбеди услове на пијацама одређене чланом 22. ове Одлуке. 
Одговорно лице у правном лицу које управља пијацом и одржава је казниће се новчаном казном у износу од 15.000,00 динара.

Члан 33
Новчаном казном у фиксном износу казниће се за прекршај издавањем прекршајног налога ако не поступи или поступи супротно одредбама: 
1. члана 15. став 1. -уколико не плати пијачну таксу, 
2. члана 16. 
3. члан 17. ако врши продају одређених производа ван простора предвиђених за ту врсту робе, 
4. члана 18, 
5. члана 24. и 25, 
- физичко лице у износу од 10.000,00 динара. 
- предузетник и друго правно лице у износу од 50.000,00 динара.

XII ПРЕЛАЗНЕ И ЗАВРШНЕ ОДРЕДБЕ

Члан 34
Ова Одлука ступа на снагу осмог дана од дана објављивања у „Службеном гласнику града Лесковца“. 
Предузеће је дужно да донесе Пијачни ред и акте из члана 14. и 15. ове Одлуке у року од 60 дана од дана ступања на снагу ове Одлуке. 

